**ELŐTERJESZTÉS**

**Szombathely Megyei Jogú Város Közgyűlésének**

**2017. december 14-i ülésére**

**Javaslat előzetes településfejlesztési döntés meghozatalára**

A Közgyűlés a 387/2016. (XII.15.) Kgy. számú határozatában felkért a településrendezési eszköz 2017. évi generális felülvizsgálatának helyben szokásos módon történő meghirdetésére. A kérelmeket 2017. május 31. napjáig lehetett benyújtani.

A beérkezett kezdeményezéseket rendszereztük és ennek alapján 9 kérelem külön – a mellékelt munkafüzetben részletezett tartalmú, a generális eljárástól független - kidolgozására teszek javaslatot:

1. A Parkerdő, Kelemen major 0848 hrsz. alatti ingatlan mezőgazdasági besorolásának felülvizsgálata a Szombathelyi Erdészeti Zrt. által üzemeltetett büfé és gazdasági épületek feltüntethetősége érdekében.
2. A Szent Quirinus sétány 5903/4 hrsz. alatti ingatlan – a volt Sylvester János Nyomda területének – beépíthetősége érdekében a területfelhasználás és övezeti előírások felülvizsgálata.
3. A Szent Imre herceg utca 98. szám, 821/1 hrsz. alatti ingatlanon a kertvárosias villaterület helyett a környező kialakult lakóterületekkel megegyezően kertvárosi lakóterület kijelölése.
4. A Mérleg u. 7996/1 és a 7998/4 hrsz. alatti ingatlanok közötti szabályozási vonal áthelyezése a két ingatlan összevonhatósága érdekében.
5. A Szombathely-Sé összekötő kerékpárút nyomvonalának feltüntetése a Szabályozási Terven.
6. A Jókai úti kerékpárút nyomvonalának Szabályozási Terven történő feltüntetése.
7. A Rákóczi utca - Őrség utca – Szőllősi sétány - Szent Gellért utca által határolt tömb övezeti előírásainak egységesítése a Reguly Antal Nyelvoktató Nemzetiségi Általános Iskola bővítése érdekében.
8. A Zanati út 32-36. szám, 7865 hrsz. alatti ingatlanra korábban megtervezett és engedélyezett irodaház építése érdekében a korábban megállapított zártsorú beépítési mód visszaállítása a 7863/2, 7865, 7862/11, 7867 hrsz. alatti ingatlanokat tartalmazó tömbre vonatkozóan.
9. A 6024/2 hrsz. alatti ingatlanon meglévő Romkert épület bővítése érdekében a meglévő építménymagasság emelése a környezetében megengedetthez igazodóan.

Az előterjesztés 1. mellékletét tartalmazó munkafüzet terjedelme miatt csak elektronikusan kerül megküldésre. Elérhetősége: [www.szombathely.hu/kozgyulés/e-kozgyules/2017](http://www.szombathely.hu/kozgyul%C3%A9s/e-kozgyules/2017).

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Tr.) 32. § -a tartalmazza a településrendezési eszközök készítése, módosítása egyeztetésének és elfogadásának szabályait.

A Parkerdő, Kelemen major 0848 hrsz. alatti ingatlan zöldterületet érintő változás, ezért a Tr. 32. § (4) bekezdés c) pontja értelmében a településrendezési eszköz módosítása nem történhet az egyszerűsített eljárás szabályai szerint, ebben az esetben teljes eljárást kell lefolytatni.

A Szombathely-Sé összekötő kerékpárút nyomvonalának és a Jókai úti kerékpárút nyomvonalának szabályozási terven történő feltüntetése a „A TOP-6.4.1-15-SH1-2016-00001 azonosító számú „Szombathely Megyei Jogú Város kerékpárosbarát fejlesztése” című pályázatban szereplő közlekedési létesítmények engedélyes és kiviteli terveinek elkészítése, jogerős engedélyek beszerzése miatt sürgős feladat. Fentiek értelmében javaslom, hogy a T. Közgyűlés fenti két területet a pályázati támogatás és a beruházás megvalósítása érdekében nyilvánítsa kiemelt fejlesztési területté. Ebben az esetben a Tr. 32. § (6) bekezdés c) pontja alapján a településrendezési eszköz egyeztetése a – a rövidebb idő alatt megvalósítható - tárgyalásos eljárás szabályai szerint történhet.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. december „ ”**

 **/: Dr. Puskás Tivadar :/**

**HATÁROZATI JAVASLAT**

**.…/2017. (XII. 14.) Kgy. számú határozat**

1. Szombathely Megyei Jogú Város Közgyűlése elhatározza, hogy az 1. számú melléklet szerinti munkafüzetben felsorolt előzetes településfejlesztési döntés meghozatalára irányuló kezdeményezéseket kidolgozásra javasolja.
2. Szombathely Megyei Jogú Város Közgyűlése a Szombathely-Sé összekötő kerékpárút nyomvonalának és a Jókai úti kerékpárút nyomvonalának területét - „A TOP-6.4.1-15-SH1-2016-00001 azonosító számú „Szombathely Megyei Jogú Város kerékpárosbarát fejlesztése” projekt pályázati támogatása és a beruházás megvalósítása érdekében kiemelt fejlesztési területté nyilvánítja.
3. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, az egyes kezdeményezések esetében szükséges jogszabály szerinti eljárásokat folytassa le, és előzőek eredményét terjessze a Közgyűlés elé.

**Felelősök:** Dr. Puskás Tivadar polgármester

 Illés Károly alpolgármester

(A végrehajtás előkészítéséért:

Lakézi Gábor városi főépítész, osztályvezető)

**Határidő:** 1. pont vonatkozásában: azonnal

 2. pont vonatkozásában: azonnal

 3. pont vonatkozásában: 2018. május 31.